Document ID: 32012D0141

KOMISJONI RAKENDUSOTSUS,
6. märts 2012,
erakorraliste järelevalvemeetmete rahastamise kohta seoses marutaudiga Kreeka põhjaosas
(teatavaks tehtud numbri C(2012) 1354 all)
(Ainult kreekakeelne tekst on autentne)
(2012/141/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 8 lõiget 2,
ning arvestades järgmist:
(1)
Otsuses 2009/470/EÜ on sätestatud, et kui liikmesriiki ohustab otseselt ühe kõnealuse otsuse I lisas osutatud haiguse esinemine või areng kolmanda riigi või liikmesriigi territooriumil, võib võtta olukorrale vastavaid meetmeid ja anda liidu rahalist toetust meetmete jaoks, mida peetakse rakendatud abinõude puhul eriti vajalikuks.
(2)
Marutaud on loomahaigus, mis mõjutab peamiselt mets- ja kodukiskjalisi ning millel on rasked tagajärjed rahvatervisele. See on üks otsuse 2009/470/EÜ I lisas loetletud haigustest.
(3)
Kreekas ei ole tuvastatud ühtegi marutaudijuhtu 1987. aastast alates. Kuna nimetatud haiguse esinemine avastati hiljuti endises Jugoslaavia Makedoonia vabariigis, on oluline viivitamata tugevdada marutaudi järelevalvet Kreeka põhjaosas, et teha kindlaks, kas haigus levib kõnealuse liikmesriigi territooriumile ja millises ulatuses on vajalik metskiskjaliste suukaudne vaktsineerimine marutaudi leviku peatamiseks ja haiguse likvideerimiseks.
(4)
27. jaanuaril 2012 esitas Kreeka komisjonile marutaudi tugevdatud järelevalve erakorralise kava (edaspidi „kava”). Komisjon on kava hinnanud ja leidnud, et see on vastuvõetav. Seetõttu on asjakohane, et kava teatavatele meetmetele antakse liidu rahalist toetust.
(5)
Kreeka on komisjoni informeerinud sellest, et marutaudi riiklikus referentlaboris ei ole piisavalt töötajaid, et teha kava rakendamiseks vajalikke rohkemaarvulisi katseid. Arvestades praegust ebasoodsat rahalist olukorda ning kava koostamise ja rakendamise kiireloomulisust on asjakohane, et spetsiaalselt kavakohaste laborikatsete tegemiseks palgatud laboritöötajatega seotud kulud tuleks arvata liidu rahalise toetuse saamiseks abikõlblike kulude hulka.
(6)
Võttes arvesse vajadust kava viivitamata rakendada, on põhjendatud anda liidu rahalist toetust meetmete jaoks, mis võeti alates 27. jaanuarist 2012, kui kava komisjonile rahastamiseks esitati.
(7)
Käesolev otsus kujutab endast rahastamisotsust finantsmääruse artikli 75 tähenduses.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
„Marutaudi järelevalve erakorraline kava” (edaspidi „kava”), mille Kreeka esitas komisjonile 27. jaanuaril 2012, kiidetakse heaks liidu rahalise toetuse andmiseks ajavahemikul 27. jaanuarist 2012 kuni 31. detsembrini 2012 (edaspidi „rahaline toetus”).
Artikkel 2
1. Rahaline toetus ei ületa kokku 60 000 eurot.
2. Rahaline toetus hõlmab ühekordset summat suuruses 5 eurot iga kogutud ja kavakohaselt marutaudi tuvastamiseks saadetud metslooma kohta.
3. Rahaline toetus moodustab 75 % marutaudinakkuse avastamiseks ning marutaudi viiruse isoleerimiseks ja iseloomustamiseks tehtavate laborikatsetega seotud kavakohastest kulutustest.
Kõnealused kulutused hõlmavad järgmist:
a)
laborikatsete tegemiseks kasutatavate katsekomplektide, reaktiivide ja kõigi tarvikute soetamise kulud;
b)
üldkulud mahus 7 % punktis a osutatud kulude kogusummast.
Fluorestseeruvate antikehade testiga (FAT) seotud hüvitatavad kulud ei tohi siiski ületada 12 eurot katse kohta.
4. Rahaline toetus moodustab 75 % spetsiaalselt lõikes 3 osutatud laborikatsete tegemise eesmärgil palgatud laboritöötajatega seotud kuludest.
Kõnealused kulud hõlmavad järgmist:
a)
töötajatele makstud tasusid või nende tegelikku palka koos sotsiaalkindlustusmaksude ja muude seadusega määratud maksudega, mis arvatakse töötasu hulka;
b)
üldkulusid mahus 7 % punktis a osutatud kulude kogusummast.
Selliste töötajatega seoses hüvitatavad kulud ei tohi siiski ületada kokku 25 000 eurot.
Artikkel 3
1. Rahalist toetust antakse tingimusel, et Kreeka:
a)
rakendab kava kooskõlas liidu õiguse asjakohaste sätetega, sealhulgas konkurentsi-, riigihankelepingute sõlmimise ja riigiabieeskirjadega;
b)
esitab komisjonile tehnilised vahearuanded vastavalt I lisale hiljemalt:
i)
31. mail 2012 ajavahemiku 27.1.2012-30.4.2012 kohta;
ii)
30. septembril 2012 ajavahemiku 1.5.2012-31.8.2012 kohta;
c)
esitab tehnilise lõpparuande ja finantsaruande ajavahemiku 27.1.2012-31.12.2012 kohta vastavalt I ja II lisale hiljemalt 28. veebruaril 2013;
d)
rakendab kavaga ettenähtud meetmeid rahuldaval viisil.
2. Juhul kui Kreeka ei täida lõikes 1 sätestatud tingimusi, vähendab komisjon liidu rahalist toetust, võttes arvesse rikkumise laadi ja tõsidust ning liidule tekitatud rahalise kahju suurust.
Artikkel 4
Käesolevat otsust kohaldatakse alates 27. jaanuarist 2012.
Artikkel 5
Käesolev otsus on adresseeritud Kreeka Vabariigile.
Brüssel, 6. märts 2012

Labels: 19
5
7
0
6
18